P. Hrušovský, podpredseda NR SR: (2001-10-03):
A teraz dávam slovo pánovi poslancovi Hókovi, ktorého určil gestorský výbor, aby bol spravodajcom k obidvom prerokúvaným návrhom zákona. Preto vás poprosím, pán spoločný spravodajca, aby ste najskôr informovali Národnú radu o výsledku prerokúvania návrhu zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov. Máte slovo, pán poslanec. L. Hóka, poslanec: Ďakujem, pán predsedajúci. Vážená Národná rada, dovoľte mi, aby som podal spoločnú správu výborov o výsledku prerokovania vládneho návrhu tak, ako to uviedol pán predsedajúci. Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá Národnej rade Slovenskej republiky ako gestorský výbor spoločnú správu výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov, ako je to uvedené v tlači 1017, v druhom čítaní. Národná rada Slovenskej republiky uznesením č. 1466 z 12. júna 2001 pridelila vládny návrh zákona na prerokovanie s termínom do 24. augusta 2001 výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo, Výboru Národnej rady pre verejnú správu a Výboru Národnej rady pre hospodárstvo, privatizáciu a podnikanie. Ako gestorský výbor určila Výbor Národnej rady Slovenskej republiky pre hospodárstvo, privatizáciu a podnikanie a na vypracovanie spoločnej správy o výsledku prerokovania v lehote do 31. augusta 2001. Uvedené výbory prerokovali pridelený návrh a gestorský výbor prerokoval a schválil podľa § 79 ods. 4 rokovacieho poriadku spoločnú správu výborov a uznesením č. 601 zo 4. septembra 2001 končil rokovanie. Iné výbory Národnej rady Slovenskej republiky návrh neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov Národnej rady Slovenskej republiky uvedených v uznesení Národnej rady, svoje stanoviská podľa § 75 ods. 2 rokovacieho poriadku. Výbory Národnej rady Slovenskej republiky, ktorým bol pridelený vládny návrh zákona na prerokovanie, zaujali tieto stanoviská: ústavnoprávny výbor prerokoval návrh 22. augusta 2001 a uznesením č. 648 odporučil Národnej rade Slovenskej republiky návrh schváliť so zmenami a doplnkami; Výbor pre pôdohospodárstvo prerokoval návrh 23. augusta 2001 a uznesením č. 283 odporučil Národnej rade Slovenskej republiky návrh schváliť s pripomienkami; Výbor Národnej rady pre verejnú správu prerokoval návrh 21. augusta 2001 a uznesením č. 322 odporučil Národnej rade Slovenskej republiky návrh schváliť s pripomienkami; Výbor Národnej rady pre hospodárstvo, privatizáciu a podnikanie prerokoval návrh 22. augusta 2001 a uznesením č. 585 odporučil Národnej rade Slovenskej republiky návrh schváliť so zmenami a doplnkami. Z uznesení výborov Národnej rady Slovenskej republiky, uvedených v bode III tejto správy, vyplývajú tieto pozmeňujúce a doplňujúce návrhy s odporúčaním gestorského výboru. Ide o 11 pozmeňujúcich návrhov s odporúčaním gestorského výboru návrhy schváliť tak, ako je to uvedené v spoločnej správe, a hlasovať o týchto bodoch spoločne. Gestorský výbor na základe rokovaní výborov Národnej rady Slovenskej republiky v súlade s § 70 ods. 4 písm. f) rokovacieho poriadku odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov (tlač 1017), schváliť so zmenami a doplnkami tak, ako je to uvedené v spoločnej správe. Skončil som, pán predsedajúci.